
Julens magi

Denne oversettelsen er redigert av: Jeanita Edholm

Miniserie: Jordmødrene i Carey Cove


La deg rive med av julestemning og romantikk i den nye miniserien Jordmødrene i Carey Cove.

Annie OʼNeil tilbrakte mesteparten av barndommen sin med beina hengende over armlenet på familiens gyngestol og en bok i hendene. Å lese romaner, bake og skrive altfor mye tenåringspoesi, spiste opp store deler av ungdomsårene hennes. Nå deler Annie tiden sin mellom å overtale ektemannen til å hjelpe henne med kyrne, bake, lese, barrel racing (ikke egentlig!) og å tilbringe noen lykkelige timer på å skrive på datamaskinen.


Til Nettybean,

som har vært med meg helt fra begynnelsen av … måtte det vare lenge!

«Bjelleklang, bjelleklang …» Kiara gikk bort fra snøfnuggsjablongen hun hadde teipet fast på vinduet, og sprayet godt. «Over skog og hei!»

Hun fortsatte å nynne på julesangen helt til vinduene hadde blitt forvandlet til magiske snøkrystallportaler. Å se ekte snø utenfor huset ville ha gjort effekten enda mer fortryllende, men det eneste Kiara ikke kunne bestemme over i sitt nye liv her i Cornwall, var været.

Med mindre …

Hun kunne kjøpe litt kunstsnø. Eller … Åh! Et sus av begeistring feide gjennom henne. En snømaskin! Hun tenkte raskt at det ville være verdt utgiftene, siden hun tross alt gjorde all denne vanvittige pynten for et veldedig formål.

Som jordmor visste hun hvor viktig det var å skaffe midler til spesialutstyr, og First Steps, den veldedige organisasjonen hun hadde valgt, var kjent for å hjelpe familier i nød med å utstyre hjemmene sine med det spesialutstyret de trengte for å gi sine nyfødte de aller beste forutsetningene for å leve et lykkelig og sunt liv. Respiratorer, spesialsenger, apnémonitorer … Alt utgjorde et hav av forskjell for et spedbarn … akkurat som det å være hjemme gjorde det samme.

Derfor tok hun frem telefonen og skrev inn snømaskin på den stadig lengre listen over julepynt.

Joda, det var bare begynnelsen av november. Og ja, hun var klar over at hun allerede hadde fått en håndfull blikk fra de andre innbyggerne i landsbyen som tydeligvis lurte på om hun var litt sprø. Hun var ikke det. Bare ny, og litt ensom. Og det å gjøre hytta koselig og klar for høytiden var hennes måte å finne seg til rette på. Særlig siden utsikten utenfor vinduet ikke lenger var den velkjente, travle hovedgaten i London.

Gjennom snøfnuggene kunne hun se at den klare, blå himmelen utenfor lyste klart over et høstlig Carey Cove. Bladene hadde skiftet farge, og takket være den varme ettermiddagssolen lyste de opp i fargerike nyanser av rødt, oransje og gult mens de dalte ned. Ikke så mye at trærne var nakne, men akkurat nok til at hun kunne hoppe i løvet hvis ingen var i nærheten, mens hun gikk sin daglige tur inn til landsbyen for å utforske de få butikkene langs den ensomme hovedgaten. Som var langt unna London.

London.

Ordet stivnet som en isbit i brystet. Dette ville bli det første året hun gikk glipp av julebelysningen. Det ville ikke bli noe mas inn på puben etterpå for å skåle med venner og familie. Ingen spasertur rundt i Londons glitrende gater arm i arm med kjæresten …

Stopp!

Hun bodde ikke der lenger. Hun bodde her, i postkortlandsbyen Carey Cove. En herlig kystby som ikke kunne måle seg med store, gamle, overfylte London, der det var altfor lett å forelske seg i blendende talentfulle kirurger. Kirurger som, i tillegg til å ha gjennomborende blå øyne og linfarget hår, var løgnaktige slyngler.

Telefonen ringte og avbrøt tankene hennes.

«Hei, mamma. Perfekt timing som alltid.»

«Hei, kjære …» Stemmen til moren hennes ble øyeblikkelig tykkere av bekymring. «Er alt i orden? Det passer vel ikke dårlig?»

«Nei, ikke i det hele tatt. Jeg mente bare at det er hyggelig å høre stemmen din.»

Og det var det. Selv om hun var tjueåtte og hadde bodd for seg selv i mange år, var hun enebarn, og hun og foreldrene stod hverandre svært nær. Moren hadde stappet utallige lommetørklær i hendene på Kiara de siste ti månedene. Hun hadde heller ikke vært fremmed for å uttrykke sin bekymring da Kiara hadde sagt at det å flytte til et annet sykehus i London ikke var løsningen på tristessen etter bruddet. Men et nytt hjem var det.

Et nytt hjem i en ny landsby i et nytt fylke. Langt, langt borte fra London. Selv faren hennes, som var en av Storbritannias fremste representanter for stiv overleppe, hadde uttrykt bekymring for at det kanskje ikke var den klokeste beslutningen å flytte en fem timers togtur fra familien i London.

«Går det bra med deg? Det er ikke for sent å trekke seg, vet du.»

«Nei, mamma. Jeg mener det. Jeg elsker å være her. For ikke å snakke om at jeg allerede har skrevet kontrakt med Carey House.»

Blikket hennes flakket oppover bakken og langs tretoppene, der hun, takket være noen nakne greiner, så vidt kunne skimte de gylne steintoppene på hyttesykehuset som hadde en fengslende utsikt over havnebyen. Dette var nytt for henne. Å jobbe på et sted som var lite nok til at hun faktisk kunne lære seg navnet på alle sammen.

Etter at livet hennes hadde implodert i fjor, hadde Kiara følt seg tvunget til å forlate det enorme sykehuset i sentrum av byen der hun hadde jobbet i fem år. Skam og anger hadde vært sterke drivkrefter. Men også sinne. Hun hadde begynt på det som hadde blitt en lang rekke korttidsstillinger på fødeavdelinger rundt om i London, i håp om å finne noe som kunne få henne til å føle at hun startet livet på nytt.

Hun hadde endelig funnet det. Her i Carey Cove. Og det var derfor hun gledet seg til å begynne i sin nye faste jordmorstilling på Carey House.

«Jeg trekker meg ikke før jeg har begynt. Det siste Carey House trenger, er å være underbemannet når alle valentinsbarna kommer.»

Moren hennes ga fra seg en forvirret lyd. «Jeg er lei for det, kjære. Jeg skjønner ikke sammenhengen.»

Kiara gliste, og kunne godt se for seg morens forvirrede ansiktsuttrykk. «Kom igjen, mamma. Du vet hvordan man adderer. En kveld ute den fjortende februar med vin og blomster og romantikk fører til hva sent i november måned …?»

«En baby!» Moren lo. «Jeg vil bare forsikre meg om at du føler deg sterk nok, etter …»

Kiara avbrøt før moren rakk å nevne Eksen–Hvis–Navn–Må–Være–Unevnt. «Alt er bra! Jeg elsker å være her. Og … husker du den veldedighetsgreia jeg fortalte deg at jeg hadde satt i gang med First Steps?»

«Ja …?» sa moren, enda tonefallet insinuerte at hun ikke husket det.

Istedenfor å nevne hagen, som allerede var full av julepynt, sa Kiara stolt: «Jeg har snøfnugg i et helt vindu».

«Er det så kaldt der?»

Kiara lo og sa til moren at det ikke var det. Etter at de hadde småpratet litt til, la hun på og satte opp det lange håret i en ibenholtfarget hestehale.

Hun hadde arvet håret til den indiskfødte, engelskoppvokste moren og den britiske farens gyllenbrune øyne. Selvfølgelig savnet hun foreldrene sine, spesielt rundt juletider, men i fjor hadde det vært litt av en øyeåpner å få revet teppet vekk under det hun hadde trodd var hennes virkelighet. Å gjøre denne forandringen var det beste hun noen gang hadde gjort.

Hun hadde bare vært her i Carey Cove i fjorten dager, men det hadde vært kjærlighet ved første scone. Hun så ned på magen og pirket litt på den. Jepp. Den var definitivt litt større enn den hadde vært. Det var ikke rart at folk i Cornwall var stolte av bakverket sitt.

Joda, hun var singel, åtte uker før hennes favorittårstid. Og nei, det snødde ikke … ennå. Men alt annet i livet hennes hadde hun full kontroll over.

Som for å bevise poenget sitt sprayet hun enda et snøfnugg på plass. Et snøfnugg som eksen hennes helt sikkert ville ha himlet med øynene av. Så var det ikke flaks at hun ikke hadde en kjæreste som kunne dømme alt hun gjorde lenger?

I motsetning til Carey House, som var bygget av store, smørfargede steiner, var hytta hennes hvitmalt, med vakre, grønne vindusrammer og, selvfølgelig, det tradisjonelle stråtaket. Det var nesten ikke til å tro at hun hadde solgt den lille ettromsleiligheten sin i London, for å kjøpe denne fantastiske, billedskjønne hytta.

Minnene om eksens leilighet – den hun hadde trodd var hjemmet hans – dukket opp for hennes indre øye. Glass. Stålbjelker. En overvekt av grått. Knapt en personlig gjenstand i sikte. Det var så åpenbart for henne nå hvorfor hun så ofte hadde fått avslag på å myke opp leiligheten med noen puter og litt nips.

Uansett …

Hun gikk ut på fortauet foran huset, som lå i enden av en allé omtrent to gater opp fra havnen. En av de mange tingene som hadde tiltrukket henne ved både Carey Cove og Mistletoe Cottage, var det faktum at alle husene hadde en hage foran. Perfekt for hennes stadig voksende utstilling av julens herligheter.

Hun trakk på smilebåndet av nøtteknekkerfiguren som stod vakt ved inngangsdøren.

Så langt hadde hun tre lysende hjort som beitet utenfor den lille verandaen. Hun hadde ennå ikke bestemt seg for hvilken slede hun ville spenne dem fast til … eller om hun ville kjøpe en Rudolf til å feste til den. Hennes første innskytelse hadde vært å sette en slede på plenen, men … En på taket ville helt klart vært bedre. Kanskje hvis hun møtte noen på jobben som var høyere enn henne – noe som ikke ville være vanskelig – kunne hun få dem til å hjelpe henne.

Favoritten blant pynten var de tre pingvinene hun hadde kjøpt med stamkunderabatt i en julebutikk på nettet. Burde hun kjøpe flere?

Hun klappet i lommene på vesten og dro frem fjernkontrollen. Etter å ha sett seg litt rundt i smug – selv om hun ikke visste hvorfor hun var så sjenert … hun kjente jo ikke akkurat noen her – trykket hun på av/på–knappen.

Det kriblet i henne av barnlig glede. Hvem elsket ikke en syngende og dansende pingvin?

Hun lot pingvinene stå på mens hun løp inn i huset for å hente de andre pyntegjenstandene. De skulle holde henne med selskap mens hun jobbet.

*

«Harry! Husk hva jeg sa om å kjøre for langt foran meg på sparkesykkelen din.»

Lucasʼ vågale treåring bremset opp i omtrent to sekunder, og så … fordi smågutter er smågutter … begynte han å sette opp farten igjen

Til tross for bekymringen lo Lucas. «Harry! Hva er det viktig å huske på?»

Sønnen stoppet brått og snudde seg rundt, med en fot på sparkesykkelen og en fot på bakken. Det blonde håret falt i myke krøller under den knallrøde hjelmen. Den samme hjelmen som Harry hadde brukt formiddagen på å trygle faren om å gjøre om til en nisselue, selv om de nettopp hadde feiret halloween.

Sønnens grå øyne, en refleksjon av hans egne, glitret av latter. Så sprakk han opp i et varmt smil som bare kunne stamme fra moren, gjorde en staselig honnør til faren og sa: «Sikkerheten først, pappa.»

Han smilte tilbake, til tross for at følelsene rev i halsen da han husket Lilys lange liste over ting han ikke skulle gjøre når hun var borte. Ikke overbeskytte ham. Ikke påtvinge den lille energibunten vissheten om hvor skjørt livet kunne være.

Og, selvfølgelig, det aller viktigste: etter det første året var det slutt på å gå med gifteringen.

Han hadde jukset. Litt. Og med «litt» mente han halvannet år ekstra.

Han hadde tatt den av da han hadde smurt sparkesykkelen til. I det øyeblikket den hadde forlatt fingeren, hadde han innsett at det ikke var den som forbandt ham med kona. Det var hjertet hans som gjorde det. Og det ville han ha med seg uansett hvor han dro, så ringen hadde til slutt havnet i minnekassen. Den kona hadde begynt å lage da de møttes på universitetet. De første kinobillettene. De første flybillettene. Og nå den første, og sannsynligvis eneste, gifteringen.

Lucas jogget opp, armene tynget av sønnens allværsjakke, ryggsekken og lunsjen, og trakk den lille gutten inn til seg for å gi ham en klem. «Det stemmer, gutten min. Sikkerheten først.»

Han klappet Harry kjærlig på toppen av hjelmen, og etter å ha gitt ham enda en påminnelse om fart og avstand, satte de av gårde mot dagmammaen – som beleilig nok lå bare et hopp, et skippertak og en sparkesykkeltur fra jobben.

«Harry! Ikke for langt.»

«Jeg er ikke langt unna, pappa! Jeg kan fremdeles se værhårene på kinnet ditt!»

«Hei! Jeg barberte meg i morges!»

Hadde han ikke? Han løftet hånden for å dobbeltsjekke at han ikke hadde bommet noe sted. Søren … Han hadde ikke barbert seg. Så mye for å være på topp igjen. Skjeggstubber var i det minste trendy. Ikke at utseendet var en prioritet. Det var sønnen hans som var det. Rutinen deres. Å få livet deres på rett kurs. Og selvfølgelig jobben. Den eneste tingen, bortsett fra sønnen, som fikk ham til å smile.

Etter at de hadde flyttet hit til Carey Cove fra Penzance, hvor det var altfor mange minner, hadde han endelig fått livet deres til å fungere. Morgenhistorie og kos i sengen med sønnen. En dusj til ham mens Harry lekte. Barnehageuniformen, slik den var, klar til å bli tatt på med ett ben om gangen, så armene i været etter genseren med logo og kragen ut. Håret halvveis temmet til underkastelse.

Hvorfor hadde ting gått galt i morges?

Sokker.

Det var det.

De hadde en enorm haug med sokker, og likevel, mot alle odds, hadde det ikke vært et par blant dem.

Notat til meg selv: kjøp flere sokker.

Han måtte le. Så mye for å ha fått livet tilbake på rett spor. Hvis noe så enkelt som å finne et par matchende sokker ødela hele morgenrutinen deres …

Vær snill mot deg selv.

Enda en av konas påminnelser. Og for å være ærlig hadde han ikke glemt å barbere seg på over et år. Han hadde heller ikke, som for to og et halvt år siden, gitt helt opp og brukt den energien han hadde på å forsøke å berolige et gråtende spedbarn som moren aldri mer ville få holde i armene sine.

«Pappa, se!» Harry pekte mot enden av veien der … ja … der lå den. Mistletoe Cottage.

Dette huset – en hyllest til julen – var enda en grunn til at han var ute av kurs akkurat nå.

Hytta var en daglig påminnelse om nedtellingen til jul, og det var en tid på året han syntes det var umulig å glede seg over. Ikke fordi det var Lilys favoritt, eller fordi det var da de hadde mistet henne. Nei, hun hadde mistet livet midt i den vakreste våren noen av dem noen gang hadde vært vitne til. Det var mer fordi julen handlet om familien. Og det viktigste medlemmet av familien deres var ikke der lenger.

Og selv om han hadde lovet seg selv at han skulle gjøre dette til en minneverdig jul for Harry – som endelig var gammel nok til virkelig å forstå og forelske seg hodestups i julen – klarte han rett og slett ikke å tenne den samme flammen av entusiasme som brant inni Harry, i seg selv.

Gudskjelov at det var noen andre i kystbyen som følte det like sterkt som Harry. Ikke at de hadde sett den nye eieren av Mistletoe Cottage enda … «Til salgs»–skiltet hadde blitt tatt ned for noen uker siden, men det var først for to uker siden at pynten hadde begynt å komme fram. Først et lite nissehus. Så kranser og julekuler og en overvekt av lyskastere. Hver dag var det noe nytt. Også i dag, da … Var det dansende pingviner?

«Pingviner!» ropte Harry.

Hva ble det neste? Valsende isbjørner?

Hvis Lucas hadde trodd at Harry hadde rast av gårde før, hadde han tatt feil. Etter å ha sett de rumpesvingende pingvinene, satte sønnen av gårde med den ene foten i rasende fart mot fortauet, som om livet hans var avhengig av det.

Lucas satte opp farten, med blikket festet på sønnen, helt til noe i øyekroken fanget oppmerksomheten hans. En kvinne kom ut av inngangsdøren til Mistletoe Cottage med en eske med dekorasjoner i armene. Hun var liten. Mørkhåret. Han var for langt unna til å se noe annet.

«Au!»

Lucasʼ blod brølte øyeblikkelig i ørene. Ett sekund uten å se på Harry, og som han hadde fryktet, hadde gutten og sparkesykkelen skilt lag.

Med den lave hekken i veien hadde han mistet Harry av syne. Men han kunne se kvinnens hode snu seg idet hun slapp esken med dekorasjoner på verandaen og løp mot sønnen hans.

Da han nådde hytta, var det ingen smertehyl. Det var stemmer. Kvinnens og sønnens. Og så … var det fnising.

Harry lå fremdeles på bakken, og selv om han definitivt hadde skrapet kneet, virket han på en eller annen måte helt upåvirket av det. Normalt ville det ha vært hyl nå. Men kvinnen som satt på huk, med ansiktet skjult blankt, svart hår, var på en eller annen måte i gang med et hilseritual med sønnen hans.

«God dag, Harry.» Hun håndhilste på ham på en varm, men formell måte. «Det er en glede å treffe noen som elsker julen like høyt som jeg gjør.»

Hun smilte til Harry og pekte på kneet hans. «Nå har du en viktig avgjørelse å ta. Tror du at du vil ha et plaster med julenissen på? Eller alver?»

«Alver!» Harry klappet i hendene av fryd.

Kvinnen lo og sa at hun skulle løpe inn i huset og hente det, samt en klut til å fjerne de små gressflekkene som Lucas kunne se farget sønnens småguttknær.

Under den lyse, barnevennlige utvekslingen lå det en mild vennlighet som gjorde ham myk om hjertet.

«Jeg er så lei for det. Harry er bare gal etter …» begynte Lucas, men da hun så opp og møtte blikket hans, forsvant alt annet han hadde tenkt å si.

Selv om han var helt sikker på at de aldri hadde møttes, føltes det som om kroppen hans var blitt rykket inn i en virkelighet han alltid hadde ventet på å tre inn i. Hver eneste celle i kroppen hans ble ladet opp av en dyp forbindelse da øynene deres møttes. Hennes var varmt brune … på grensen til en juvelaktig ravfarge. Huden var vakker, med en nesten perlemoraktig fargetone. Glødende … Kinnene var rosa. Leppene dyprøde.

Kanskje var det den uventede begeistringen over en tre år gammel gutt som kom farende inn i hagen hennes. Kanskje var det det friske høstværet. Eller kanskje … bare kanskje … følte hun det samme som ham. En merkelig, men elektrisk følelse som strømmet gjennom ham på en måte han aldri hadde opplevd før.

Hun blunket én gang. Så to ganger. Så, som om øyeblikket hadde vært helt og holdent oppdiktet av ham selv, rettet hun fokuset sitt slik at det bare var på Harry. Hun dro ham opp, tørket av noen usynlige støvflekker, gikk bort til trappen på den lille, kunstferdig dekorerte verandaen og satte ham ned, spurte om han kunne telle hvor mange sekunder hun skulle være borte mens hun løp inn i huset for å hente et plaster, og satte ham i gang med et stødig «en … to … tre …».

Hun var tilbake da Harry begynte å snuble over elleve– og tolvtallene sine, og uten så mye som å kaste et blikk på Lucas snudde hun ryggen til og knelte foran den lille gutten. Hun begynte å rengjøre kneet hans.

Lucas følte seg underlig overrumplet, og gjorde et tamt forsøk på å føre en samtale. «Litt av en utstilling du har her. Jeg antar at du liker julen?»

«Det er til veldedighet», sa hun. «First Steps. Kjenner du til det?»

«Jeg liker julen», sa Harry.

Selv om Lucas ikke kunne se smilet hennes, kunne han høre det i stemmen da hun svarte sønnen hans. «Det er en ganske spesiell tid på året, ikke sant?»

«Det er da julenissen kommer!» sa Harry.

«Og hvem liker ikke julenissen?» la Lucas til, og følte seg dumt nok holdt utenfor, men også helt utenfor sitt eget element. Han likte ikke julen. Ikke i det hele tatt. Han ville gjøre den fantastisk for gutten sin, men …

Kvinnen sendte ham et raskt blikk. Det var avvisende, på samme måte som noen kunne prøve å finne ut hvor en flue surret, og så bestemme seg for at fluen ikke var verdt hennes oppmerksomhet. Eller kanskje hun hadde gjennomskuet ham. Visste at han var mer bah–humbug enn ho–ho–ho.

Uansett hadde han definitivt innbilt seg det han trodde hadde foregått mellom dem. Det kunne ha vært elektrisitet, men det var i hvert fall ikke den typen som førte til middager med levende lys og …

«Greit!» Kvinnen reiste seg og lukket raskt det ganske profesjonelt utseende førstehjelpsskrinet sitt. «Da er du i orden, unge mann.»

«Si takk til hyggelige … eh …» Lucas nølte, slik at kvinnen kunne fylle inn navnet sitt, men uten hell.

«Takk skal du ha!» Harry strålte opp mot henne og fikk et varmt smil og en liten sukkertøystang tilbake.

«Ha det gøy i dag», sa hun med blikket festet på Harry, og så forsvant hun inn i huset, uten så mye som et blikk på Lucas, og etterlot ingenting annet enn luft og mystikk mellom dem.

Etter ha påført et par strøk maskara på vippene, satte Kiara håret opp i en høy hestehale. Hendene hennes gjorde bevegelsene intuitivt, men da hun kom til den delen der hun tok to never i håret for å stramme hestehalen, tenkte hun straks tilbake på øyeblikket da den stakkars lille gutten hadde krasjlandet i hagen hennes.

Da hun hadde kommet ut av huset med pynten, hadde hårstrikken hennes på en eller annen måte festet seg i en av furugrenene og dratt hodet hennes bakover og håret ut av hestehalen, før hun hadde kastet seg frem for å hjelpe gutten – bare for å se opp og se at den nydelige lille gutten tilhørte den deiligste faren i hele verden.

Herlig kastanjefarget hår som, til tross for en ren, kortklippet frisyre, hadde antydninger til å bevege seg rundt ørene og kragen i de samme myke krøllene som den lille gutten hans hadde hatt hvis han hadde latt det vokse. Fantastiske grå øyne. Det hadde vært mørke skygger under øynene hans. Skygger som antydet at det kanskje var noe som plaget ham.

Men han var far – noe som betød at han høyst sannsynlig hadde en kone eller partner et eller annet sted.

Hun visste nøyaktig hvordan det ville gå hvis hun ga etter for et enslig, fortvilet «stakkars meg»-smil. For hun hadde gått den veien før.

Jeg er så ensom. Alt jeg gjør er å jobbe, redde barn med mine utrolige kirurgiske ferdigheter, og når dagen er omme, er det ingen som er der for meg. Bare en tom leilighet … med en tom seng …

Hun himlet med øynene og tvang seg selv til å fokusere på det faktum at hun både fysisk og følelsesmessig hadde kommet seg videre fra skammen og, ja, hjertesorgen hun hadde opplevd, og at i dag var den første dagen i resten av hennes nye yrkesliv. Og uansett hva som skjedde, kom det til å bli bra.

*

En tur opp bakken i den friske høstluften var alt Kiara trengte for å få endorfinene i gang igjen.

Da hun endelig nådde toppen av den gruslagte oppkjørselen og kunne nyte synet av sin nye arbeidsplass i full prakt, gjorde hjertet et lite hopp i brystkassen.

Carey House kunne ikke ha vært et mer perfekt sted å starte livet på nytt. Det fantes en liten allmennpraksis der, men hovedtyngden av sykehusets virksomhet bestod i å forløse lykkelige, friske babyer.

Hun lurte muntert på når – eller om – de ansvarlige på Carey House ville pynte stedet til jul, da hun åpnet døren og så Hazel, den hyggelige resepsjonisten, prate med noen som satt rett utenfor synsvidde på venterommet hos fastlegen.

Da Hazel hørte døren åpne seg, snudde hun seg og smilte. «Du kommer til å trenge Nya. Vent litt, kjære, jeg skal hente henne for deg.» Hun vinket til Kiara og holdt så opp en enslig finger for å vise at hun ville komme om et øyeblikk.

Kiara smilte. Hun hadde møtt Hazel Collins da hun kom til intervjuet, og hun var akkurat like varm og imøtekommende som Kiara husket henne. Kvinnen i sekstiårene kunne ha vært stuntdouble for julenissens kone. Hun hadde vakkert, hvitt hår som var satt opp i tykke fletter og festet på hodet, rosa kinn og et smil som kunne varme selv det kaldeste hjerte.

Hazel hevdet at hun hadde jobbet i bygningen siden den ble bygget. Det var selvsagt ikke sant. Det som kanskje var sant, var at forfedrene hennes hadde arbeidet her. Carey House hadde tidligere vært et stort familiehjem, og var blitt satt sammen stein for stein for minst to hundre år siden … om ikke mer. I 1900 var det blitt bygget om til et hyttesykehus for å bidra til å forbedre fødselsomsorgen i området.

På den tiden hadde gravide kvinner som bodde her, eller på de mer avsidesliggende øyene utenfor Cornwall-kysten, ofte slitt med å finne medisinsk behandling av høy kvalitet. Nå for tiden hadde de St. Isoldeʼs Hospital i Falmouth til å ta seg av høyrisikosvangerskap eller overvåke uventede komplikasjoner, men med sjefsjordmor Nya Ademi som ansvarlig her i Carey Cove, var det nok å si at det fødtes mange barn her. Den enorme bildeveggen med vakre, små ansikter vitnet om det.

Kiara lot seg fortape i mylderet av bitte små knappneser, sammenknepne øyne og bittesmå fingre som klamret seg fast i pastellfargede svøp, helt til hun hørte Hazel nærme seg.

«Er de ikke nydelige?» sa Kiara.

«Det er de sannelig», sa en veldig mannlig stemme. En stemme som rant nedover ryggraden hennes som varm karamell. En stemme som absolutt ikke var Hazels.

Kiara snudde seg rundt og fant seg selv nese mot bryst med den heite pappaen.

Han luktet nydelig. Som smeltet smør på et brød som nettopp var kommet ut av ovnen. Frisk luft og – mmmm – muskat.

Herregud. Mannen luktet som arme riddere i Alpene.

Da det gikk opp for henne at hun lente seg frem for å inhalere mer av ham, rykket hun tilbake.

Han var glattbarbert i dag. Hun var ikke engang sikker på om hun hadde lagt merke til at han hadde hatt kastanjebrune skjeggstubber før nå, da han ikke hadde det. Ville det føles godt å stryke fingertuppene langs de myke stubbene?

Hun gjorde den feilen å se opp.

Øynene hans var hypnotiserende grå. Som stormskyer. Hvis han hadde vært ond, ville de ha vært som små Venus–fluefeller som ventet på å smelle igjen og fange henne. Men noe sa henne at han ikke var ond. Den uroen hun så i øynene hans, var ikke noe han selv hadde skapt … det var livet. Og det var noe hun definitivt kunne relatere til.

Blikket hennes gled bort fra øynene, ned langs nesen og landet på munnen hans. En av fortennene hans satt fast i underleppen – som om også han strevde med å finne ut hvordan han skulle få hjernen og kroppen til å fungere igjen.

Der hjertet hennes en gang hadde vært, hadde en glitterbombe detonert. En bombe fylt av gull og stjernelys og varme utbrudd av respons i de erogene sonene hennes. Noe som øyeblikkelig fylte henne med skrekk.

Hun hadde gitt seg selv et høytidelig løfte om at det ikke skulle detonere noen glitterbomber i nærheten av henne på minst ett år – og definitivt ikke for en vanvittig attraktiv mann som allerede var opptatt.

Et brennende raseri erstattet glitterbomben. Dette var hennes sted. Hennes nye fristed. Hennes nye jobb. Hennes nye kolleger, som befolket hennes nye verden, og til tross for alle forholdsreglene hun hadde tatt for å sy hjertet sitt sammen igjen, etter en så skammelig og fornærmende slutt på det kjærlighetsforholdet hun hadde trodd var ekte, var hun veldig klar over hvor lett stingene kunne gå opp.

En fysisk smerte grep henne i brystet da hun gikk bort fra ham og spurte: «Hva gjør du her?»

*

Lucas lo nesten. Ikke fordi frøken Mistelteins ansikt var fullt av fryd eller varme eller glede. Mer fordi han aldri før hadde møtt noen som var så tydelig i sin avsky for ham. Han kunne ikke akkurat si at han likte det, men …

Han hadde aldri sett noen bli så åpenlyst frastøtt av synet av ham før. Og det ved to forskjellige anledninger. Kanskje han hadde en dobbeltgjenger der ute? En som hadde forårsaket denne stakkars kvinnen smerte? Han håpet ikke det, for hennes skyld, men han håpet på en måte at det var sant, for sin egen skyld. Fordi … Pokker, han visste ikke hvorfor. Men han ville bli kjent med denne kvinnen. Og grunnene var litt for sterke til å forklare. Særlig i dette scenariet.

Hvis han fortalte henne at han hadde hatt en av de mest erotiske drømmene i sitt liv i natt – med henne i hovedrollen – trodde han at han ville få en ørefik. Han visste ikke engang hva hun het, og slett ikke hvor myke brystene hennes var, eller om hun ville stønne hans navn når han slikket dem og trakk brystvortene hennes inn i munnen mens hendene hans pirret og …

«Jeg er lei for det», begynte han. «Jeg tror du forveksler meg med noen …»

«Nei. Det er ingen misforståelse. Du er deg selv. Jeg mener …»

Hun hadde funnet stemmen igjen, og i en klar og tydelig tone som han forestilte seg ville passe for en viktoriansk lærerinne som irettesatte en uskikkelig gutt som hadde gjort grimaser, spurte hun: «Jeg mente hvem du er, og hvorfor du er på Carey House?»

Øynene hennes flakket bort fra hans før han rakk å svare. Han benyttet det ledige øyeblikket til å granske ansiktstrekkene hennes – for å finne ut hvor denne åpne fiendtligheten kom fra. Men før han rakk å finne noe, var de tilbake på ham som søkelys.

Likevel hadde hun sett bort lenge nok til at han kunne se at hun egentlig var usikker. Og … enda verre … redd. Det fikk hjertet hans til å knuge seg sammen.

«Jeg er lei for det.» Han holdt frem hånden. «Jeg er Lucas Wilde. Fastlegen her på Carey House.» Han pekte mot rommet Hazel nettopp hadde kommet ut av, med hendene fulle av to tallerkener med kjeks. «Det der er operasjonsstuen.»

Hun blunket uforstående på ham, som om det at han rakte henne hånden var det merkeligste hun noen gang hadde sett.

«Ah! Kiara!» brøt Hazel inn. «Jeg ser du har møtt vår doktor Wilde.»

«Eh …» klarte Kiara å si.

«Å, kjære vene, doktor Wilde», irettesatte Hazel ham hjertelig. «Har du ikke presentert deg for vår nyeste jordmor? Dette er Kiara Baxter. Kiara – dette er doktor Wilde. Han er fastlegen vår her i Carey Cove.»

Hun fortsatte å snakke om vikarer, fastleger på besøk og spesialistleger som av og til kom inn fra St. Isoldeʼs, men det hele ble en lav summing for Lucas.

«Jeg har akkurat satt en ny tallerken med kjeks på operasjonsstuen din …» Hazels stemme kom tilbake i fokus. «Kiara, du kan gjerne ta en derfra hvis du vil, eller –» Hun stoppet seg selv. «Eller enda bedre, hvorfor tar du ikke denne tallerkenen? Du skal opp på pauserommet, ikke sant? Der hvor skapene er? Det er der du oppbevarer håndvesken din og personlige ting.»

Kiaras blikk flakket mellom dem, som om hun prøvde å finne ut om dette var en spøk eller ikke, men så kikket hun ned på hendene sine og gikk frem for å ta imot en tallerken med det Lucas visste var Hazels hemmelige oppskrift på ingefærkjeks.

«Du kommer garantert til å elske å sette tennene i en av dem», sa han.

Nå så Hazel på ham som om han også hadde fått horn. Å legge seg til å sove igjen og starte denne dagen på nytt ville vært et ideelt alternativ, hvis bare tanken på å legge seg til å sove og ha en av disse drømmene igjen var noe han hadde noen form for kontroll over.

De stanset alle opp da de hørte et rop rett utenfor bygningen. Lyden av løpende skritt ga gjenlyd i korridoren da Kiara løp ut gjennom inngangsdøren med Lucas hakk i hæl.

En kvinne lå nærmest veltet over ende i oppkjørselen, med armene rundt den store, høygravide magen.

Kiara hadde nådd frem til kvinnen og hjalp henne med å reise seg opp igjen, men samtalen deres foregikk for lavt og for langt unna til at han kunne oppfatte den.

Vent nå litt.

Selv om han ikke kunne se ansiktet hennes, gjenkjente Lucas den lille skikkelsen. Den stilige, blonde frisyren skjulte trekkene hennes, men nå var han sikker. Kvinnen som tydeligvis hadde rier, var Marnie Richards, en av sykehusets egne jordmødre. Lucas løp bort til dem.

«Hei, kjære. Jeg er jordmor her. Jeg heter Kiara. Jeg antar at du er i fødsel?»

«Godt gjettet!»

Kiara lo godmodig.

«Jeg har sendt en melding til Nya – hun er jordmoren min. Forhåpentligvis skjønner hun at jeg ikke har kommet meg helt inn ennå.»

«Jeg kan løpe inn og hente henne hvis du vil», tilbød Lucas. «Jeg er sikker på at Kiara her mer enn gjerne vil … Å, kjære vene … En rie til?»

Da Marnie ga fra seg et smertefullt knurr, tok Lucas den ene hånden hennes i sin.

«Du har litt av et grep, Marnie. Jeg kommer til å velge deg til å være med på tautrekkingslaget mitt på neste års sommerfest.»

Marnie lo og sa: «Bare vent til riene begynner – åh! Kommer–oof! Hyppigere!!

«Jeg tror vi kan ha nådd det øyeblikket.! Lucas sendte Kiara et smertefullt blikk som han håpet hun visste var for komisk effekt.

Mens han og Kiara forsiktig eskorterte Marnie, steg for steg, mot døren, pustet Marnie ut svarene sine på Kiaras spørsmål i korte, skarpe støt.

«Marnie!»

Lucas kikket opp for å se hvor den nye stemmen kom fra.

Nya Ademi, sjefsjordmoren, kom styrtende ut gjennom døren mot dem. Med et unnskyldende smil dyttet hun Lucas ut av veien. «Jeg er ganske sikker på at du har pasienter som venter, doktor Wilde?»

Lucas visste at det ikke var refs. Det var bare Nya som gjorde det hun var best til.

Hun klemte Marnies arm og overtok håndholdningen uten så mye som et gisp. Nya måtte ha hender av stål. «Hei, kjære. Vi ventet deg ikke så snart. Hvorfor ringte du ikke? Vi vil vel ikke at du skal føde barnet her ute?»

«Au!» hylte Marnie og stoppet opp mens hun forsøkte å puste seg gjennom en ny sammentrekning, uten å lykkes. Da den hadde gått over, sendte hun Nya et blikk som allerede var preget av tretthet. «For å være ærlig bryr jeg meg ikke om hvor jeg føder det.»

Kiaras blikk flakket mot Lucas. Han sendte henne et spørrende blikk. Hun ble rød i kinnene. Hun vendte raskt oppmerksomheten mot Marnie igjen.

«Oppi et tre? Du vil vel ikke kopiere det barnerimet?» Kiara ertet Marnie. «Noen har allerede vugget babyen sin i en tretopp, og det endte ikke bra. Jeg tror Carey House er et langt mer komfortabelt alternativ. La oss få deg inn, så vi kan få overvåket deg og babyen.»

«Doktor Wilde?» ropte Hazel fra inngangsdøren. «Jeg er så lei for det, men pasienten din er her.»

«Kommer straks, Hazel. Jeg sørger bare for at vår gravide jordmor nummer én har det bra.»

«Jeg har det helt fint, Lucas. Gå inn … Søte smuler og tomme kjeksbokser!» jamret Marnie. «Ingen sa at det skulle gjøre så vondt!»

Kiara lo igjen – en varm, inkluderende latter som sa: «Jeg hører deg.» Lucas likte det. Han begynte å like mange ting ved denne kvinnen.

Han åpnet inngangsdøren, plasserte Marnies veske innenfor, ropte til en kollega om å finne en rullestol.

Mens Marnie konsentrerte seg om å puste sakte og rolig, belærte Kiara henne på en leken måte. «Du er jo jordmor selv, så jeg er ganske sikker på at du på et eller annet tidspunkt har blitt advart mot smertene. Faktisk …» hun sendte Marnie et frekt glis, « … ville jeg satt penger på at du ble det.»

Kiara så opp igjen da Lucas geleidet dem inn, og i et øyeblikk ble han fanget av et av de ekte smilene hennes. Det føltes som å bli badet i sollys. Så, som om det hadde vært et uhell, og hjernen hennes plutselig hadde fortalt henne hvem hun smilte til, ble oppmerksomheten hennes raskt rettet mot Marnie igjen.

En byge av spørsmål fulgte.

Hvor lenge hadde Marnie hatt rier?

Hvor mange minutter mellom riene?

Var det noen de burde ringe til?

«Bare få meg inn! Jeg vil ikke gå glipp av muligheten for å få epidural.»

Kiara sendte et blikk til Nya, og deretter til Lucas. Blikket talte sitt tydelige språk. Vinduet for den typen smertestillende hadde åpnet og lukket seg for en stund siden.

«Doktor Wilde?» Hazel ropte på ham igjen, denne gangen med klokken.

Han bøyde hodet slik at Marnie kunne se ham. «Kommer dere tre til å overleve uten min alfahann–cheerleading?»

Marnie lo.

